હેર ડિરેક્ટરની હિંમતથી પ્રભાવિત તો નહીં, પરંતુ દિઙ્મૂઢ થઈ ગયેલા કેદીઓ એ જોઈ શકતા નહોતા, કે પોતાના જન્મદિવસની રાતે શરુ કરેલું કાર્ય ઓસ્કર આજે પૂરું કરી રહ્યો હતો! એક લડાયકદળના સ્વરૂપમાં એસએસનો એ રકાસ કરી રહ્યો હતો! કારણ કે અત્યારે તેઓ જો તેમની જગ્યાએ ઊભા જ રહે, અને માનવતા અને સચ્ચાઈની ઓસ્કરની વ્યાખ્યાને તેઓ પોતાના ગળે ઉતારી લે, તો અહીંયાંથી ચાલ્યા જવા સિવાય તેમના માટે હવે કશું બાકી રહેતું ન હતું! “અને છેલ્લે,” ઓસ્કરે કહ્યુ, “આ નિષ્ઠુર વર્ષો દરમ્યાન, મૃત્યુનો ભોગ બનેલા અસંખ્ય લોકોની યાદમાં હું ત્રણ મિનિટનું મૌન જાળવવાની તમને બધાને વિનંતી કરું છું.”